Gevangene steek tronkbewaarder ses keer met voorwerpArgieffoto Foto: veooz.com ’n Gevangene is dood en ’n tronkbewaarder gewond ná ’n voorval by die St Albans- korrektiewe sentrum in Port Elizabeth. Dit is die soveelste aanval op ’n tronkbewaarder by dié tronk. Singabakho Nxumalo, woordvoerder van die departement van korrektiewe dienste, sê ’n gevangene het Vrydag ’n tronkbewaarder getakel en minstens ses keer met ’n skerp voorwerp gesteek. Volgens Nxumalo moes die gevangene fisiek onder bedwang gebring word, waarna albei na ’n hospitaal geneem is vir mediese behandeling. Die tronkbewaarder is tans in ’n stabiele toestand. Die gevangene het sedertdien aan sy beserings beswyk. Dit is nie in die stadium duidelik hoe die gevangene gedurende die aanval beseer is nie. ’n Ondersoek is van stapel gestuur en belanghebbendes, waaronder die polisie en die Menseregtekommissie, is van die voorval in kennis gestel.